අගවිනිසුරුවරියට එරෙහි දෝෂාභියෝගය විමර්ශනය කළ පාර්ලිමේන්තු විශේෂ තේරීම් කාරක සභාව ඒ සම්බන්ධයෙන් කථානායකවරයා වෙත ඉදිරිපත් කැර ඇති නිර්දේශ පිළිබඳ පාර්ලිමේන්තුවේ විවාද කළ නොහැකි බවට එකී ක්‍රියාවලිය සම්බන්ධයෙන් ශ්‍රේෂ්ඨාධිකරණය දක්වා ඇති අර්ථ නිරූපණයේ කිසිදු තැනක සඳහන් කර නැතැයි ශ්‍රී ලංකා නිදහස් පක්ෂයේ උප සභාපති, රාජ්‍ය පරිපාලන හා ස්වදේශ කටයුතු ඇමැති ඩබ්ලිව්.ඩී.ජේ. සෙනෙවිරත්න මහතා පවසයි.දෝෂාභියෝග විමර්ශන වාර්තාව පාර්ලිමේන්තුවේ විවාද නොකළ යතු බවට එක්සත් ජාතික පක්ෂය ඇතුළු විපක්ෂයේ ඇතැම් පක්ෂ දක්වා ඇති මතවලට පදනමක් නොමැති බවත් ඇමැතිවරයා මෙහිදී පැවැසීය.ඇමැතිවරයා මේ බව පැවැසුවේ ශ්‍රී ලංකා නිදහස් පක්ෂය මහවැලි කේන්ද්‍රයේ ඊයේ (07) පැවැත්වූ මාධ්‍ය හමුවේදීය.ශ්‍රේෂ්ඨාධිකරණ විනිසුරුවරුන්, අභියාචනාධිකරණ විනිසුරුවරුන් සහ වෙනත් විනිසුරුවරුන් සිය තනතුරුවලින් ඉවත් කළ යුතු නම් ඒ සඳහා කටයතු කළ යුතු ආකාරය ආණ්ඩුක්‍රම ව්‍යවස්ථාවේ 107-2 වගන්තියේ පැහැදිලිව සඳහන් කර ඇති බව කී ඇමැතිවරයා වත්මන් අගවිනිසුරුවරියට එරෙහි දෝෂාභියෝගය ඉදිරිපත් කළේ ද ඒ අනුව බවත් කීවේය.හිටපු අගවිනිසුරුවරුන් වන නෙවිල් සමරකෝන් සහ සරත් නන්ද සිල්වා මහත්වරුන්ට එරෙහිව දෝෂාභියෝග ඉදිරිපත් කැරුණේද මේ අන්දමින් ම බවත් පැවැසීය.අගවිනිසුරුවරයකුට තනතුරෙන් ඉවත් කිරීම සඳහා පියවර ගත හැක්කේ නීතිය හෝ ස්ථාවර නියෝග අනුව බව ආණ්ඩුක්‍රම ව්‍යවස්ථාවේ සඳහන්ව ඇති බව කී ඇමැතිවරයා ඒ සඳහා වූ වෙනම නීතියක් සම්මතවී නොමැති බවත්, ඒ සඳහා ඇත්තේ පාර්ලිමේන්තුවේ ස්ථාවර නියෝග පමණක් බවත් කීවේය.එසේම වත්මන් අගවිනිසුරුවරියට එරෙහි දෝෂාභියෝගයේදී අනුගමනය කර ඇත්තේද එම ක්‍රියාවලිය බවත්, එයින් රටේ නීතිය උල්ලංඝණය වීමක් කිසිසේත් සිදුව නැති බවත් පෙන්වා දුන්නේය.දෝෂාභියෝගය විභාග කළ පාර්ල්මේන්තු තේරීම් කාරක සභාව ඒ සම්බන්ධයෙන් කථානායකවරයා වෙත භාර දී ඇති නිර්දේශ සම්බන්ධයෙන් පාර්ලිමේන්තුවේදී සාකච්ඡා කර තීන්දුවක් ගැනීම සඳහා ජනාධිපතිවරයා වෙත භාර දීම ස්ථාවර නියෝග යටතේ සිදුවන්නක් බවත් පැවැසීය.ශ්‍රේෂ්ඨාධිකරණය සිය අර්ථ නිරූපණයේ දක්වා ඇත්තේ 2003දී හිටපු කථානායක අනුර බණ්ඩාරනායක මහතා දුන් තීන්දුව අනුව මේ සම්බන්ධයෙන් වන නීතිරීති ඉදිරියේදී සකස් කළ යුතු බව පමණක් බව පෙන්වා දුන් ඒ මහතා ස්ථාවර නියෝගවලට ඒ සඳහා බලයක් නැතැයි එහි කිසිදු තැනක සඳහන්ව නොමැති බවත් අවධාරණය කළේය.ශ්‍රී ලංකා නිදහස් පක්ෂයේ මහ ලේකම්, ඇමැති මෛත්‍රීපාල සිරිසේන, එම පක්ෂයේ භාණ්ඩාගාරික ඇමැති ඩලස් අලහප්පෙරුම මහත්වරුද මෙහිදී අදහස් දැක්වූහ..